

VLADA REPUBLIKE HRVATSKE

Zagreb, 27. kolovoza 2020.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | **MINISTARSTVO POLJOPRIVREDE** |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | **Prijedlog odluke o donošenju Programa školskog mednog dana s hrvatskih pčelinjaka za 2020. godinu** |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

**PRIJEDLOG**

Na temelju članka 31. stavka 2. Zakona o Vladi Republike Hrvatske (Narodne novine, br. 150/11, 119/14, 93/16 i 116/18), Vlada Republike Hrvatske je na sjednici održanoj dana \_\_\_\_\_\_\_\_\_\_ 2020. donijela

**O D L U K U**

**o donošenju Programa školskog mednog dana s hrvatskih pčelinjaka za 2020. godinu**

**I.**

Donosi se Program školski medni dan s hrvatskih pčelinjaka, u tekstu koji je Vladi Republike Hrvatske dostavilo Ministarstvo poljoprivrede aktom, KLASE:380-03/20-01/17, URBROJA:525-14/0815-20-18, od 18. kolovoza 2020.

**II.**

Financijska sredstva za provedbu Programa iz točke I. ove Odluke osigurana su u iznosu od 1.400.000,00 kn u Državnom proračunu Republike Hrvatske za 2020. godinu, u okviru razdjela 060, glave 05 Ministarstva poljoprivrede, izvor financiranja 11 - opći prihodi i primici.

**III.**

Zadužuje se Ministarstvo poljoprivrede da o donošenju ove Odluke izvijesti Agenciju za plaćanja u poljoprivredi, ribarstvu i ruralnom razvoju i Hrvatsku agenciju za poljoprivredu i hranu.

**IV.**

Zadužuje se Ministarstvo poljoprivrede da na svojim mrežnim stranicama objavi Program iz točke I. ove Odluke.

**V.**

Ova Odluka stupa na snagu danom donošenja.

PREDSJEDNIK VLADE REPUBLIKE HRVATSKE

mr. sc. Andrej Plenković

KLASA:

URBROJ:

Zagreb,

**OBRAZLOŽENJE:**

Svrha provedbe *Programa školskog mednog dana s hrvatskih pčelinjaka* (u daljnjem tekstu: Program) je podizanje svijesti djece, od rane dobi, o potrebi konzumacije lokalnih poljoprivrednih proizvoda te ukazivanje na ulogu i značaj pčelarstva u cjelokupnoj poljoprivrednoj proizvodnji, posebice zbog održavanja ekološke ravnoteže i biološke raznolikosti.

Ovim *Programom* predviđena je i promocija hrvatskog pčelarstva. Med koji će se dodijeliti učenicima prvih razreda osnovnih škola bit će zapakiran u *Nacionalnu staklenku za med*. Uporaba *Nacionalne staklenke za med* dovodi do prepoznatljivosti proizvoda i različitosti takvih proizvoda na zajedničkom tržištu. *Programom* se želi promovirati med lokalnih proizvođača (med s hrvatskih pčelinjaka) čime im se daje primjeren značaj kao i doprinos zaštiti okoliša preferiranjem kratkih lanaca opskrbe.

Ovaj *Program* ima za cilj:

* promociju meda lokalnih proizvođača koji se pakira u *Nacionalnu staklenku za med*,
* povećanje unosa meda u prehrani djece,
* podizanje razine znanja o važnosti meda kao sastavnog dijela pravilne i nutritivno povoljnije prehrane,
* educiranje učenika o važnosti pčelarstva za sveukupnu poljoprivrednu proizvodnju i biološku raznolikost.

Za provedbu Programa osigurati će se sredstva:

* za nabavu meda zapakiranog u Nacionalnu staklenku za med u iznosu od 1.000.000,00 kuna
* za izradu različitih priručnih materijala te distribuciju istih u iznosu od 400.000,00 kuna.

Školski medni dan s hrvatskih pčelinjaka održan je prvi puta 7. prosinca 2018. godine i polučio je veliki interes javnosti te veliko zadovoljstvo svih koji su sudjelovali u Programu, a posebice učenika prvih razreda osnovnih škola. S jednako dobrim uspjehom Školski medni dan s hrvatskih pčelinjaka održan je i 2019. godine. U dvije godine njegova održavanja u Programu je sudjelovalo ukupno 826 osnovnih škola s ukupno 72.002 učenika prvih razreda kojima je dodijeljen med od 381 pčelara.